**Tămâie şi licheni**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

A murit tămâia,

Duhoarea stă sa crească.

Ne-a umplut ca râia

„Limba moldov’nească”.

Mi-a pierit şi somnul,

Pacea creştinească.

Mârâie spre Domnul

Limba moldov’nească.

O biata bătrână

N-are nici de pască.

Stă cu halca-n mână

Limba moldov’nească.

Îşi creste frumosul

Limba româneasca.

Îi arată dosul

Limba moldov’nească.

Gângava, tot linge

Cizma muscălească.

Spre Evropi se-mpinge

Limba moldov’nească.

Palidă mi-e faţa

Sub un cer ce cască.

Îmi mănâncă viaţa

Limba moldov’nească.

Voi muri, se pare,

Pentru-a mea lumină…

„Mă va plânge oare

Limba cea română?!”